โค้ชบาสที่ราชบุรี เจอพิษโควิด ผันตัวมาขี่ จยย.ส่งอาหาร หาเลี้ยงครอบครัว
โค้ชบาสเกตบอลทีมหญิง ที่ จ.ราชบุรี สู้ชีวิตที่พลิกผันมาขี่รถรับส่งอาหารตามบ้านหลังพิษโควิด-19 ทำครอบครัวขาดรายได้ ต้องปิดกิจการสนามฟุตบอล ขณะที่ลูกสาวนักบาสฯ 3 หญิงทีมชาติ ต้องคั้นน้ำส้มขายเมื่อวันที่ 19 พ.ค.63 ผู้สื่อข่าวเดินทางไปบ้านในพื้นที่ หมู่ 9 ต.ปากแรต อ.บ้านโป่ง จ.ราชบุรี พบกับ นายสุชาติ ลำดับพังค์ อายุ 52 ปี โค้ชบาสเกตบอลทีมหญิงของ จ.ราชบุรี นางศรมณี ลำดับพังค์ อายุ 53 ปี ภรรยาเป็นครูสอนกีฬา โรงเรียนบอสโกพิทักษ์ จ.นครปฐม และ น.ส.ธันย์ชนก ลำดับพังค์ นักกีฬาบาสเกตบอลหญิง 3×3 ทีมชาติไทย ปัจจุบันต้องปิดกิจการสนามฟุตบอล TCN BANPONG หลังมีคำสั่ง พ.ร.ก.ฉุกเฉิน เนื่องจากแบกรับภาระค่าเช่าพื้นที่ และค่าใช้จ่ายอื่นๆ ไม่ไหว ก่อนผันตัวเองมาขับรถรับส่งอาหาร และทำน้ำส้มคั้นขายสู้กับวิกฤติพิษโควิด-19นายสุชาติ กล่าวว่า ตนมาเช่าพื้นที่เปิดสนามฟุตบอลประมาณ 3 ปี เนื่องจากมีลูกศิษย์มาเรียนฟุตบอลเสริมนอกเวลาเป็นจำนวนมาก อีกทั้งยังใช้สนามเป็นที่ฝึกซ้อมให้กับลูกสาวที่เป็นนักกีฬาบาสเกตบอลหญิงทีมชาติไทย แต่หลังมีประกาศ พ.ร.ก.ฉุกเฉิน ทำให้ต้องปิดกิจการลงชั่วคราว ขาดรายได้ แต่ต้องรับภาระค่าใช้จ่ายอีกมาก จนช่วงปลายเดือนมีนาคมตัดสินใจมารับจ้างส่งอาหาร ในชื่อ TCN FOOD DELIVERY เบอร์โทร 08-1433-8253 คิดค่าบริการเริ่มต้นกิโลเมตรละ 7.5 บาท แต่ถ้าเกิน 10 กม. จะคิดที่ 7 บาท/กม.โค้ชบาสเกตบอลทีมหญิงของ จ.ราชบุรี กล่าวต่อว่า หลังจากที่ลองโพสต์ลงในโลกโซเชียล ทำให้มีคนรู้จักมากขึ้น โดยจะรับทุกวันตั้งแต่เวลา 10.00-14.00 น. ปัจจุบันมีรายได้วันละ 400 กว่าบาท สามารถหาเงินมาเลี้ยงครอบครัวได้ส่วนลูกสาวอยู่ในช่วงปิดภาคเรียน ลองศึกษาวิธีการทำน้ำสัมคั้นแจกให้กับผู้ปกครองไปทาน ก่อน ได้เสียงตอบรับกลับเป็นอย่างดี จึงเริ่มทำขายในราคาขวดละ 10 บาท จนปัจจุบันสามารถทำขายวันละ 100 กว่าขวดต่อวันผมเคยมีเงินรวมกันทั้งบ้านแค่ 200 บาท แต่ต้องใช้ให้ได้ถึง 2 อาทิตย์ เวลานั้นผมคิดอะไรไม่ออก และคิดจะหนีปัญหา แต่เมื่อผมมองไปที่ภรรยาและลูก ทำให้ผมคิดได้ว่า ผมต้องดูแลพวกเขา ผมจึงอยากให้กำลังใจทุกคน อย่าท้อ อย่าคิดมาก แม้จะลำบากขนาดไหน เราต้องสู้ เพราะเรายังมีคนที่เราต้องดูแล ปัญหาทุกอย่างนั้นมีทางออกเสมอ อย่าคิดหนีปัญหา เมื่อเราหันหน้าสู้ เมื่อนั้นเราจะมีชีวิตที่ปกติสุข นายสุชาติ กล่าว.
โค้ชบาสเกตบอลทีมหญิง ที่ จ.ราชบุรี สู้ชีวิตที่พลิกผันมาขี่รถรับส่งอาหารตามบ้านหลังพิษโควิด-19 ทำครอบครัวขาดรายได้ ต้องปิดกิจการสนามฟุตบอล ขณะที่ลูกสาวนักบาสฯ 3 หญิงทีมชาติ ต้องคั้นน้ำส้มขาย 
โควิด-19,ไวรัสโคโรนา,บริการส่งอาหาร,ชีวิตพลิกผัน,ราชบุรี,โค้ชบาสเกตบอล,สุชาติ ลำดับพังค์,ข่าวทั่วไป